Ego Guido dominus Vergei omnibus notum fieri volo quod Dodo Albus adcensavit fratribus Cisterciensibus forestam quam habebat in territorio de Marre que contigua est territorio de Destanno pro duobus solidis annuatim reddendis in festivitate sancti Dionisii aut in vigilia ipsius festivitatis. Laudaverunt hoc uxor eius et fratres Hugo, Robertus et Bonifacius in manu Guidonis de Fange et Hugonis monachorum et Hugonis conversi coram astantibus Petro archipresbitero, Petro Crasso, Stephano de Faverneyo, Guidone de Ysorra et Guillermo Taffu. Quod factum ut firmius habeatur et inviolabiliter teneatur hanc cartam meo signavi sigillo meque fideiussorem posui ad rei confirmationem promisique contra omnes qui super hoc fratribus Cisterciensibus temptaverint calumpniam inferre vel violentiam garantiam me laturum. Actum est hoc anno ab Incarnatione Domini Mo Co LXXIXo.